khistorydata/jeongjo-sjw-relations huggingface dataset:
정조 3년
行承政院都承旨臣洪國榮。右承旨臣徐有防。同副承旨臣沈念祖啓曰。伏以嗚呼。今日三司沐浴之討。啓已百計矣。歲又四閱矣。輿情愈久而愈激。兪音愈往而愈靳。臺閣之臣。亦又辭窮而勢蹙矣。乃以三司之合辭。猶未足而以回天也。至援昔年之舊例。以要臣等之竝力。蓋謂臣等。日處近密。時獲進接。其所以入告出啓。痛陳竭論。以冀其開納之道。視三司一日一啓而退。尙可以得力也。臣等亦幸因此而始有盡分之地。登筵仰陳。不避其煩。隨批論啓。亦復至三矣。今又不能得請。則其將何時而得蒙一允乎。臺端故紙。徒歸謄傳者。已極憂歎。院中短啓。又爲文具。則寧不痛悶。嗚呼。今日合辭之啓。不但大夫。國人共公之論。惟我殿下。亦嘗悉燭其終不可不允。而尙今靳持。特以法未割恩。公未斷私也。殿下其眞以懲討之略行。謂足以明天理正人心耶。根本猶存。枝葉更滋。則不知何樣禍機。又起何處。而隄防之壞。彝倫之斁。亦皆由此。豈不凜然。伏願殿下。亟還三司不允之批。快從一國同情之請焉。答曰。已諭於臺批矣。
정조 3년
領議政金尙喆箚曰。伏以雨中動駕。展禮眞殿。仰惟聖慕如新。義重陪扈。小大咸造。而臣獨脚部朣癤。不自料數日之間。猝然肆毒。連貼消散之藥。不無膿潰之慮。少有動作。非但牽疼難强。尤無轉身跨馬之路。欲起還仆。竟闕常禮。疏涉偃慢。悚惶無地。玆不得不短箚自訟。伏乞聖明。亟降威譴。使朝綱肅而私分安焉。答曰。省箚具悉卿懇。以𧏮未參。何傷之有。卿其安心善攝。卽起視事焉。此批答。遣史官傳諭。
정조 3년
己亥正月二十一日辰時。上御誠正閣。都承旨入侍時。行都承旨洪國榮。記事官李兢淵李信祜鄭東俊。以次進伏訖。國榮曰。夜間聖體。若何。上曰。一樣。而又逢此日。懷緖難抑矣。上曰。卿解惠堂之任。自此機務稍減矣。國榮曰。在臣私計。誠極幸甚矣。上曰。惠慶宮進服二錢重人蔘粟米飮一貼。出榻敎上曰。侍衛整齊。時刻入之事。分付。仍命退。諸臣以次出。
정조 3년
己亥二月二十一日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間聖體。若何。上曰。一樣矣。國榮曰。今日動駕。雨勢如此。可悶矣。上曰。然矣。百官軍兵。雖命雨具。而沾濕可悶。國榮曰。雨勢若不開霽。則毓祥宮義烈宮展拜。與酌獻有異。姑爲退定。似好矣。上曰。當觀雨勢而下敎矣。上曰。惠慶宮進服一錢重人蔘粟米飮煎入。出榻敎上曰。侍衛整齊。直入正時事。分付。仍命退。諸臣以次出。
정조 3년
己亥二月二十一日辰時。上詣永禧殿。擧動入侍時。行都承旨洪國榮。左承旨李義翊。右承旨徐有防。左副承旨李義弼。右副承旨柳義養。同副承旨沈念祖。記事官李兢淵。假注書徐鼎修。記事官徐龍輔鄭東浚。以次侍立訖。上具遠遊冠絳紗袍。乘輿出協陽門外。降輿乘輦。詣永禧殿大門外。降輦乘輿。由東挾門以入。降輿入齋殿。改具冕服。執圭以出。詣望殿禮位。西向四拜。宗親文武百官在位者皆四拜。上陞自東階。詣殿內奉審後。還入齋殿。命有防書傳敎曰。雨勢如此。展拜與爵獻有異。毓祥宮義烈宮展拜安徐。更以來月旬前後擇入。少頃。左通禮跪啓請行爵獻禮。上仍具冕服。執圭就板位。西向立。贊禮啓請四拜。上四拜。在位者亦四拜。上詣盥洗位。盥洗訖。陞自東階。詣第一室。神位前搢圭。北向跪。贊禮啓請三上香。上三上香。贊禮啓請執爵獻爵。上執爵獻爵。少退。執圭俯伏。大祝跪讀祝文訖。上俯伏。興出戶。次詣第二室第三室第四室第五室。行禮竝如上儀。還出戶。降復位。贊禮啓請四拜。上四拜。在位者皆四拜。少頃。復行四拜。仍詣望燎位。大祝取祝板。燎於坎。贊禮啓禮畢。上還由東門出。釋圭入齋殿。鼓三嚴。左通禮跪啓外辦。上還具遠遊冠絳紗袍。出齋殿。陞輿至大門外。降輿乘輦。上曰。兵工房換房。出駕前下敎上執圭還。由敦化門。入至仁政門外。降輦乘輿。入仁和門還內。諸臣以次退出。
정조 3년
行都承旨洪國榮宿衛所直。左承旨李義翊坐。右承旨徐有防坐。左副承旨李義弼坐直。右副承旨柳義養坐直。同副承旨沈念祖坐。注書李兢淵藥院直一員未差。假注書徐鼎修仕直。事變假注書權中憲仕。
정조 3년
上在昌德宮。停常參。只召對。
정조 3년
傳于李義翊曰。統制使當日辭朝。
정조 3년
傳于柳義養曰。統制使入侍。
정조 3년
以文臣製述何間爲之事。取稟。傳于李義弼曰。二十五日爲之。
정조 3년
以去十八日武臣殿講。取稟。傳于柳義養曰。今二十五日爲之。
정조 3년
傳于李義弼曰。二十五日文臣製述武臣殿講處所。以仁政殿爲之。
정조 3년
李義弼。以弘文館言啓曰。本館上番校理臣嚴思晩。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 3년
李義翊。以都摠府言啓曰。副摠管吳載純。以同知實錄事。實錄廳晝仕出去。而逐日仕進。煩稟未安。入番間。除草記往來之意。敢啓。傳曰。知道。
정조 3년
李義弼。以禮曹言啓曰。卽接禮葬官所報。則卒奉朝賀洪鳳漢發靷。貞敬夫人李氏遷葬發靷。今二月二十六日。安葬同月二十七日定行云矣。發靷及安葬時。惠慶宮。當有望哭之禮。望哭儀註。直爲書入惠慶宮之意。敢啓。傳曰。知道。
정조 3년
李義翊。以宿衛所言啓曰。宮城內外入直軍兵信地外。雖一步地。無宿衛所指揮。不得出用事。旣已定式。則各營當爲奉行。而去夜集春營近處宮墻頹毁處把守軍。自兵曹直爲知委於該營入直哨官。則哨官卽當報本所。以令箭除出擧行。而只以兵曹傳令。任意出用。實非設置管轄之意。三營之凡干軍兵出用。皆自該營草記。又報本所。或請標信。或待令箭。則今此訓鍊都監之襲用宿衛所設置以前之謬例。不爲草記。亦不報來者。事甚未安。當該訓鍊大將具善復。從重推考。兵曹亦不關由於本所。直爲傳令於該哨官。亦涉不察。當該入直堂上。一體推考。何如。傳曰。允。
정조 3년
又以備邊司言啓曰。鐵原府使李邦鳳。在任身死矣。返柩時。依法典。擔軍題給之意。分付所徑各道。何如。傳曰。允。
정조 3년
柳義養。以訓鍊都監言啓曰。宮墻外入直軍出用。待宿衛所令箭擧行事。定式矣。今此集春門北邊宮墻頹毁處。以集春營軍八名守直事。自兵曹草記擧行。而入直哨官柳光斗。不報宿衛所。亦不待令箭。只以北營入直左別將李長燁令旗。徑先出直。事極驚駭。臣有不飭之失。惶恐待罪。而別將李長燁。哨官柳光斗。汰去。何如。傳曰。允。勿待罪。
정조 3년
又以義禁府言啓曰。連山縣監朴宗厚。拿問定罪事。傳旨。啓下矣。朴宗厚。時在任所云。依例發遣府羅將拿來。何如。傳曰。待待命拿囚。
정조 3년
又以刑曹言啓曰。鑄錢所監官朴敏行。下吏安命鉉。待錢簿磨勘後。從重勘律發配事。前已草記。蒙允矣。卽接鑄錢所移文。則錢簿已爲磨勘云。取考大明律。詐欺官私取財條。有曰凡用計私欺官私。以取財物者。計贓准竊盜論。竊盜贓一百二十貫。罪止杖一百流三千里。罪人朴敏行安命鉉等。依此律施行。各決杖一百後。朴敏行。咸鏡道吉州牧。安命鉉。全羅道康津縣。竝流三千里定配。卽爲押送之意。敢啓。傳曰。知道。
정조 3년
又以刑曹言啓曰。因臺啓。逆弘寵裨鄭瑺。逆弘二弟。遠地竄配事。命下矣。罪人鄭瑺。咸鏡道三水府定配所。卽爲押送。逆弘二弟。時在京畿安山地。令本道定配所發配後啓聞事。發關分付之意。敢啓。傳曰。知道。
정조 3년
正言安廷玹啓曰。臣之自來情勢。旣難冒據臺地。且臣與新除授獻納臣李命勳。有娚妹應避之嫌。昨値動駕。今始自引。而臣之見職。在法當遞。何可一日虛帶乎。請命遞斥臣職。答曰。勿辭。
정조 3년
以正言安廷玹退待稟。傳于柳義養曰。知道。
정조 3년
敎統制使徐有大書。王若曰。中宸起聽鼙之思。疇可委任。南閫紆授銊之寵。卿其往欽。玆侈渙綸之音。庸托居轂之重。眷彼南徼巨鎭。實我東土重防。地扼両湖之要衝。鯨波接扶桑之域。權重三路之節制。豹纛鎭細柳之營。綉旗螭章。尙傳聖天子恩賜。鐵砲龜艦。每憶李忠武英名。屹然江岸之藩籬。肇創龍蛇之亂。恃若晉陽之之保障。必仗熊虎之臣。惟設置歷數百年。而弊瘼難一二擧。漁鹽少利。轅門之編戶星稀。蒐練多愆。列堡之舟楫日杇。嗟。兵民凋瘵之歎。乃至於斯。若緩急備禦之方。繄將誰倚。惟卿簪紳名閥。鞱靲令譽。佐戎幕於南槎。志大班定遠之投筆。掌王綸於北斗。才兼却中軍之敦詩。摠五衛而資歷旣優。試諸閫而聲績亦著。玆授卿。以三道統制使兼慶尙右道水軍節度使。卿其祗服寵命。懋恢良圖。壯樓櫓而廣蓄儲。莫曰昇平之可恃。繕器械而明紀律。恒若朝夕之有虞。旗變朔方。威望重在山之虎。粟發河內。惠澤及處涸之魚。於戲。毋孤推轂之恩。益勵鳴釰之志。海嶠之氛塵永霽。庶寬乙丙之深憂。閑山之壁壘遙瞻。寧忘壬癸之宿恥。故玆敎示。相宜知悉。副校理臣李泰永製進
정조 3년
己亥正月二十二日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。俄見全羅兵使褒貶啓本。則將官名色中。有兒童哨官者。所謂兒童之稱。旣不怪訝乎。果若以兒童作隊。則無異於黃口簽丁。不可不變通矣。國榮曰。名色誠爲可怪。爲先査問。似好矣。上曰。昨聞摘奸備邊郞之言。則洪忠兵使。不可無罪矣。國榮曰。然矣。監司則赴任屬耳。猶可恕也。而事係軍務。不能申飭之兵使。難免責罰矣。上曰。惠慶宮進服二錢重人蔘粟米飮一貼煎入。出榻敎上命退。諸臣以次出。
정조 3년
己亥二月二十二日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。昨日動駕。冒雨行禮。夜間聖體。若何。上曰。一樣矣。上曰。儒賢擧條。雖已啓下。而髢髮變通誠難矣。國榮曰。次對時。下詢諸臣。似好矣。上曰。文臣製述及武臣殿講。連因有事。尙未設行。數日後欲爲之矣。國榮曰。製述與殿講。同日兼行。似好矣。上曰。然矣。國榮曰。統營多有擧行之事云。統制使催促下送。似好矣。上曰。當日內。使之辭朝無妨矣。國榮曰。然矣。上曰。惠慶宮進服一錢重人蔘粟米飮一貼煎入。出榻敎上命退。諸臣以次出。
정조 3년
己亥二月二十二日辰時。上御熙政堂。召對入侍時。參贊官沈念祖。侍讀官嚴思晩。檢討官沈煥之。假注書徐鼎修。記事官徐龍輔鄭東浚。以次進伏訖。思晩進講近思錄第一卷。讀自誠無爲幾善惡。止天才之達道。上曰。下番讀之。煥之讀自有指體而言者。止鬼神者造化之跡也。上曰。參贊官及注書翰林。以次讀之。可也。念祖讀自剝之爲卦。止處物爲義。賤臣讀自動靜無端。止今與後已與人。龍輔讀自醫書言手足痿痺。止得仁之體。東浚讀自生之謂性。止是惻隱之心。思晩曰。此書以近思錄名編。則卽切問近思之意也。然而以太極通書。揭諸首章。此乃聖人之極功。初學者實難下手矣。然道之大原。出於天。必如此說。然後可以曉人矣。其言雖以高遠難行。亦有先後緩急之序。然以幾善惡三字見之。幾者。動之微而吉凶之先見者也。正與書所謂命哲命吉凶命歷年之意同。顧我殿下。方當一初之政。今日。卽殿下之幾也。人心世道。紀綱風俗。淬厲整頓之幾。專在今日。此等處。政宜留意。且以一日言之。昧爽丕顯之時。卽幾善惡時也。一念之發。有善有不善。從其善者而去其不善。卽幾善惡工夫也。喜怒哀樂未發之謂中云者。亦有切緊工夫。哀樂非常時頻有者。而至於喜怒一日之間。不知其幾次發矣。雖韋布之賤。固當審愼。而帝王則一喜怒之間。萬姓之休戚。係焉。然可怒而不怒。與不當怒而怒。均歸於不得其節矣。雖以今日三司合啓言之。訖今已四年。昨日政院。又爲陳啓。而殿下一向靳持。此可謂不中節矣。亟加聖念是區區望也。煥之曰。誠字文義。先儒亦嘗論之。盡矣。小臣以蒙眛之識。不敢復爲之說。而第惟誠字。是寂然不動之體。而感而遂通之義。自在其中矣。天地所以交感。只是誠也。君臣所以交孚。亦只是誠也。人臣事君。孰不欲至誠盡分。而但私意汨之。不能自致其誠。小則得失利害。動其心。大則禍福死生。奪其守。苟非學問篤工之君子。鮮有能透過此關者矣。惟君上。先當立其本以寂然不動之體。自誠于上。而以感而遂通之義。責用于下。則亦必有丕應之效。而至誠盡分者。安知不在乎其間也。夫君臣交孚。然後治平之功。乃可期也。伏願聖上。深念于玆焉。上曰。所陳。俱好矣。參贊官亦陳文義。可也。念祖曰。儒臣上下番。旣皆敷陳。臣則別無可達之辭。而以此章觀之。十月。乃純陰之月。而謂之陽月。則至於純陽之月。亦當謂之陰月。而此則聖人不言者。蓋抑陰扶陽之意也。上曰。生之爲性大文。多有疑晦處。此章中。何者爲氣質之性。何者爲本然之性歟。此必段段分曉。然後可以無病。而前後所訓。似有牴牾處。是未可知也。思晩曰。臣雖未詳知。而論純善處。是指本然之性而言者也。論善惡處。是指氣質之性而言者也。上曰。天人之生。卽一理也。是理也。在於天則爲道。稟於人則爲性。而人之有生。其性本善。則此文中。謂之理有善惡者。何也。思晩曰。此以竝論其氣質本然之性而言矣。煥之曰。理字不必深看。而此似專屬於氣質上而言矣。上曰。參贊官所見。亦何如。念祖曰。此章文義。極難分曉。而程子曰惡者本非惡。但或過或不及之謂者。似好矣。上曰。講筵文義之詢及史官。亦是古例。翰注如有所見。各爲陳達。可也。賤臣曰。臣本魯莾。實無可達之辭矣。龍輔東浚曰。倉卒之間。有不敢臆對矣。上曰。此章旣曰順而循之。又曰循此而修之。蓋順而循之者。已至於聖人安行之域。則又何待修之之工乎。上下文勢。恐不相續。儒臣之意。何如。思晩曰。聖人雖有生知安行之姿。而至於修己工夫。似亦無間斷時矣。煥之曰。若以聖人君子安行力行之工。各爲分排而看。則似或無妨矣。上曰。參贊官之意。何如。念祖曰。循此修之之修字。似與修道爲敎之修字。同其義矣。上曰。然矣。聖人旣率順天理。與道爲一。則仍擧此道而推明之於天下萬世者。卽修己敎人之事也。然則順而循之者。率性爲道之意。循而修之者。修道爲敎之意也。念祖曰。聖敎誠然矣。蓋聖人之明其敎於天下者。卽修之之事也。上曰。此章中。其能革面之義。誠好矣。大抵堯舜之民。豈皆聖人。桀紂之民。豈皆小人乎。此惟在於在上之人導率之如何耳。故雖下愚不移。其所畏威寡罪。則與人同矣。任其君師之責者。苟能蕫之以威。齊之以禮。而浸漬薰染。磨以歲月之久。則雖不能變化氣質。頓然爲善人君子。亦庶幾革面圖新。得以爲平平無過之人。則豈非甚幸乎。念祖曰。聖敎誠然矣。人雖至愚。亦皆有一端本性。故苟善敎導。則不無革面之效矣。煥之曰。大抵人心之邪正。世道之汚隆。莫不由於人君導率之如何。故古先哲王。必明其好惡。信其賞罰。使賢者勸而加勉。愚者畏而免罪。然後人心可正而世道可隆矣。臣於此。竊有所感焉。今日一國之齊籲。三司之爭執者。卽討宗社之大賊也。然而殿下一味靳允。四載相持。使亂臣賊子日益放肆而無所懲畏。則夫何望其淑人心而扶世道乎。伏望亟揮乾斷。以允臣等之請焉。思晩曰。下番儒臣所達。誠是矣。目今王章未伸。輿憤莫洩。使亂賊之徒無所懲畏。則又何望其下愚之革面乎。伏願體念焉。上曰。所陳。俱好矣。命退。諸臣以次退出。
정조 3년
己亥二月二十二日申時。上御熙政堂。統制使入侍時。統制使徐有大。左副承旨李義弼。假注書徐鼎修。記事官徐龍輔鄭東浚。以次進伏訖。上曰。統營弊端。不一而足。海防重地。殆不成樣。誠可悶矣。卿其勉㫋。必思所以蘇弊之道。無負予委畀之意。可也。有大曰。臣敢不殫竭心力。以思一分報效之道乎。上曰。何日當離發乎。有大曰。明日欲爲發行矣。命退。諸臣以次退出。
정조 3년
行都承旨洪國榮宿衛所直。左承旨李義翊坐。右承旨徐有防坐。左副承旨柳義養坐直。右副承旨沈念祖坐直。同副承旨鄭宇淳坐。注書李兢淵藥院直一員未差。假注書徐鼎修仕直。事變假注書權中憲仕。
정조 3년
沈念祖啓曰。合辭方張之時。憲府無詣臺之員。除在外外。未肅拜呈告人員。竝卽牌招。何如。傳曰。允。
정조 3년
又啓曰。正言安廷玹。引避退待。以至經宿。尙未處置。事甚未安。諫院未肅拜呈告人員。竝卽牌招。以爲處置之地。何如。傳曰。允。
정조 3년
傳于徐有防曰。左承旨入侍。
정조 3년
傳于鄭宇淳曰。中官梁大宜給牒敍用。
정조 3년
柳義養。以成均館言啓曰。本館陞補一年十二抄。逐朔設行。而有過限之慮。則當月念間。以限內不得爲之。草記事。曾以定式矣。行大司成李衍祥。方在呈告中。限內不得設行。令政院稟旨。擧行。何如。傳曰。呈告大司成許遞。前望單子入之。待下批牌招察任。
정조 3년
以備忘記。傳于沈念祖曰。掌樂院正鄭宇淳。承旨除授。
정조 3년
傳于沈念祖曰。新除授承旨。牌招察任。
정조 3년
柳義養。以禮曹言啓曰。毓祥宮義烈宮展拜安徐。以來月旬前後擇入事。命下矣。令日官推擇。則來三月初十日十六日十七日俱吉云。以何日定行乎。敢稟。傳曰。以初十日定行。
정조 3년
李義翊。以兵曹言啓曰。專經武臣講官加抄啓人員及減下人員。別單書入之意。敢啓。傳曰。知道。
정조 3년
又以兵曹言啓曰。昨夜因集春營入直哨官手本。本營字內宮墻一間頹圮云。故卽爲圍排。集春營入直軍八名除出把守事草記。而今朝又因後苑守直內官所報。玉流川北邊宮墻一間頹圮云。而處所地名。各自不同。故亦卽圍排。分授廣智營入直軍八名除出把守事。一邊草記。一邊看審。則頹圮處。初非兩處。乃是一處。當以廣智營字內把守施行。而集春營之非其字內而率爾牒報。廣智營之趁不巡察。晩始現發者。俱涉駭然。兩營入直哨官及後苑晩報之守直內官。不可無警。竝令駭府處之。臣曹之輕先草記。致此煩複。亦涉未安。惶恐待罪之意。敢啓。傳曰。知道。集春營哨官。旣因都監草記。汰去勿論。廣智營哨官事。依施。後苑守直中官。越俸一等。大抵本事。一則兵曹。二則兵曹。至於哨官中官之誤告晩報。猶是細事。草記傳關之誤着。莫非兵曹之不察。兵曹判書李徽之。從重推考。
정조 3년
正言柳孟養啓曰。正言安廷玹。以臣之自來情勢。旣難冒據臺地。且臣與新除授獻納臣李命勳。有娚妹應避之嫌。昨値動駕。今始自引。而臣之見職。在法當遞。何可一日虛帶乎。引嫌而退。相避之法。在下當遞。揆以公格。勢難仍在。請正言安廷玹遞差。答曰。依啓。
정조 3년
己亥二月二十三日。兼春秋張顯慶。刑曹啓目。江界居金殷建。衛外白活原情內。戶役軍役把守等事。係是民瘼。亦關邊備。令廟堂稟處。何如。啓。傳曰。供辭措語。雖無倫脊是乃。江界民瘼。亦所稔聞者。下本道。令該道臣論理狀聞爲良如敎。
정조 3년
義禁府啓目。抱川前縣監韓謇。本縣崔孝大獄案三檢實因。皆違格式。因傳敎拿問。泛稱遲晩。刑推得情。何如。啓。傳曰。除刑推議處爲良如敎。
정조 3년
義禁府啓目。前尙州營將柳爾冑。葛可峙之通路。鳥嶺民之決棍。極爲驚駭事。有拿問之命矣。傳旨內辭緣。泛稱遲晩。刑推得情。何如。啓。傳曰。觀此供辭。眞所謂飾詐爲眞之徒是置。如渠幺麽賤微之類。敢於特敎嚴問之下。遊辭漫漶之狀。殊極痛駭。更良嚴問口招。如復吞吐。當依所啓。嚴刑得情。以此意發問目取招爲良如敎。
정조 3년
己亥正月二十三日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣。上曰。儒賢入來乎。知入。賤臣承命出。以未及入來之意。還入仰奏。上曰。晝講今將爲之。出送院隷於儒賢處。使之入來。上曰。此時雨澤。亦有益於農家乎。國榮曰。今日之雨。爲牟麥甚幸云矣。上命書公事判付。上曰。惠慶宮進服二錢重人蔘粟米飮一貼煎入。出榻敎上命退。諸臣以次出。
정조 3년
己亥二月二十三日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。闕內把守軍。昨日都監任意出用。而不爲草記。亦不報宿衛所者。甚是不察矣。國榮曰。然矣。上曰。各陵木根摘奸。今已畢來。而現捉者甚多。何以處分則好耶。國榮曰。木根現捉處。若是夥然。而其中株數最少者。不必論責矣。上曰。計其株數之多寡。論其罪罰之輕重。作爲定式。好矣。國榮曰。聖敎。好矣。上曰。東萊之燔瓦買賣事。可怪矣。國榮曰。倭館材瓦。例自萊府備給云。臺臣所論。未可詳知矣。上曰。惠慶宮進服一錢重人蔘粟米飮一貼煎入。出榻敎上命退。諸臣以次出。
정조 3년
己亥二月二十三日辰時。上御誠正閣。左承旨入侍時。左承旨李義翊。假注書徐鼎修。記事官李信祜鄭東浚。以此進伏訖。上命義翊讀奏公事訖。命書傳敎曰。再明日次對。雖値殿座。依例來會事。分付。命退。諸臣以次退出。
정조 3년
行都承旨洪國榮宿衛所直。左承旨李義翊坐。右承旨徐有防坐。左副承旨柳義養坐直。右副承旨沈念祖坐。同副承旨鄭宇淳坐直。注書李兢淵藥院直一員未差。假注書徐鼎修仕直。事變假注書權中憲仕。
정조 3년
徐有防啓曰。大司憲徐有慶未肅拜。執義兪彦鏶。掌令金鍾厚在外。掌令洪明浩。持平宋樂呈辭。持平姜文煥傳旨未下。今日以監察茶時之意。敢啓。傳曰。知道。
정조 3년
李義翊。以都摠府言啓曰。今日入直宣傳官武兼及有廳軍士。當爲中日習射。而國忌相値。不得爲之之意。敢啓。傳曰。知道。
정조 3년
傳于柳義養曰。藍浦縣監有闕代。口傳差出。當日辭朝。
정조 3년
吏曹口傳政事。以李尙顯爲藍浦縣監。
정조 3년
鄭宇淳啓曰。明日次對。兩司當爲進參。除在外傳旨未下外。未肅拜呈告人員。竝待開門牌招。何如。傳曰。允。
정조 3년
又以禮曹言啓曰。今此文臣製述時。被抄人員中。副司果林道浩。稱病不進。事體未安。製述時稱頉不進人員論責。自有事目。令政院稟旨。依事目施行。何如。傳曰。允。
정조 3년
己亥正月二十四日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜間聖體。若何。上曰。一樣矣。上曰。昨日儒賢之箚批。何如。國榮曰。批旨中。從善之意。求治之念。溢於辭表矣。上曰。儒賢所陳中。出擧條者。皆好矣。國榮曰。然矣。上曰。昨夜玉堂之箚。何如。國榮曰。玉堂誠得體矣。上曰。金鍾厚處。傳諭注書往傳。而明日發行。可也。上曰。惠慶宮進服一錢重人蔘粟米飮一貼煎入。出榻敎上命退。諸臣以次出。
정조 3년
己亥二月二十四日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜間聖體。若何。上曰。一樣矣。上曰。明日次對。多有可爲之事矣。國榮曰。然矣。上曰。大關嶺事。亦將下敎矣。國榮曰。陵園木根事。亦令禮堂就議大臣。著爲令甲。似好矣。上曰。製述擧案中。金憙何不入耶。國榮曰。年過五十。故不入云矣。上曰。明日次對。領相當入來耶。國榮曰。病勢差勝云。似當入來矣。國榮讀奏文臣製述武臣殿講試官望。上落點。上曰。惠慶宮進服一錢重人蔘粟米飮一貼煎入。出榻敎上命退。諸臣以次出。
정조 3년
己亥正月二十四日午時。上御熙政堂。左承旨入侍時。行左承旨鄭民始。記事官李兢淵金勉柱鄭東浚。以次進伏訖。上曰。惠廳公事多乎。民始曰。凡諸公事。一堂上主管矣。上命讀禁府公事。命書判付。又命書右參贊洪樂純疏批。又命書偕來承旨書啓批答。仍命退。諸臣以次出。
정조 3년
行都承旨洪國榮宿衛所直。左承旨李義翊坐直。右承旨徐有防坐直。左副承旨柳義養坐。右副承旨沈念祖坐。同副承旨鄭宇淳坐。注書李兢淵藥院直一員未差。假注書徐鼎修仕直。事變假注書權中憲仕。
정조 3년
徐有防啓曰。大司憲徐有慶陳疏入啓。執義兪彦鏶。掌令金鍾厚在外。掌令洪明浩。持平宋樂牌不進。持平姜文煥牌不進。傳旨未下。今日以監察茶時之意。敢啓。傳曰。知道。
정조 3년
傳于徐有防曰。大臣備局堂上引見。
정조 3년
又傳于曰。武臣殿講時居首武臣兼宣傳官禹拓夏。半熟馬一匹賜給。文臣製述時居首弘文館副修撰沈煥之。半熟馬一匹賜給。
정조 3년
李義翊。以兵曹言啓曰。今二月二十四日。龍仁居禁衛軍李尙鳳爲名人。自敦化西挾門入來。鳴申聞鼓。依定式。下該曹推問。何如。傳曰。允。
정조 3년
柳義養。以御營廳言啓曰。本廳中軍李邦綏。身病甚重。勢難察任。改差。何如。傳曰。允。
정조 3년
李義翊。以御營廳言啓曰。本廳中軍。今當差出。而擬望之人乏少。外任竝擬。何如。傳曰。允。
정조 3년
又以守禦廳言啓曰。本廳親牙兵中司把摠李光沂。身病猝重。勢難察任。今姑改差。何如。傳曰。允。
정조 3년
兵曹口傳政事。以具善復爲江華巡審使。
정조 3년
己亥二月二十五日卯時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。今日次對。領相果入來乎。國榮曰。俄已入來云矣。上曰。次對後爲殿講。則將有侵夜之慮耶。國榮曰。講員不多。似不至於侵夜矣。上曰。製述擧案則頗不少矣。國榮曰。然矣。上曰。今日次對。多有稟處事乎。國榮曰。次對連闕二次。似多有公事矣。上曰。諸道加分壯啓。皆已回啓耶。國榮曰。江原道壯啓。姑未回啓。今日當稟處矣。國榮曰。都監中旬書啓。姑未啓下矣。上曰。今日當啓下矣。上曰。惠慶宮進服一錢重人蔘粟米飮一貼煎入。出榻敎上命退。諸臣以次出。
정조 3년
己亥正月二十五日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜間聖體。若何。上曰。一樣矣。上曰。今日晝講。儒賢亦將入來乎。國榮曰。姑未聞之矣。國榮曰。摠戎使金孝大。見差先農壇亞獻官。而有犯染之事。陳疏到院。而院中不捧。故不得已入來云。其在重祀典之道。不可無變通之道矣。上曰。旣有欠潔之事。則何可差送乎。國榮曰。然矣。上曰。先農壇亞獻官。吏曹判書進去。上曰。摠戎使上疏。何承旨不捧乎。知入。賤臣出問。還奏曰。同副承旨沈念祖云矣。上曰。承旨從當處分矣。命書傳敎曰。禮房承旨馳詣先農壇。壇所潔淨與否及祭物諸執事。奉審摘奸。樂工佾舞。亦爲摘奸以來。上曰。儒賢入來乎。知入。賤臣出問。還奏曰。已入來矣。上曰。晝講入侍。上曰。惠慶宮進服一錢重人蔘粟米飮一貼煎入。出榻敎上命退。諸臣以次出。
정조 3년
己亥二月二十五日酉時。上御熙政堂。科次入侍時。讀券官左議政徐命善。右參贊洪樂純。行副司直鄭民始。對讀官大司成李義弼。行副司直宋煥億。禮曹參議洪檢。行副司直蔡弘履。行都承旨洪國榮。假注書徐鼎修。記事官李信祜鄭東浚。以次進伏訖。上曰。右承旨入待。右承旨徐有防進伏。上命對讀官。以次進讀試券。命善曰。今番試券。別無善作者矣。上曰。雖無出等之作。必爲詳細考覽而出榜。可也。上命有防書傳敎曰。昨年年事。諸道失稔。嶺南爲最。而況當窮春。糊口無策。則惟彼浮黃之類。顚連捐瘠之患。難保其必無。每一念至。恫若在己。且於近日。聞畿湖民情。其呼庚之狀。幾與嶺民無異云。前此。雖有一二賙救之政。斯皆小惠之小惠。焉有裕食足用之可言哉。爲守宰者。或不能盡心職事。致使實惠又未下究。則豈非大是寒心者也。此固方伯守令之責。而在朝家救焚拯溺之道。尤當靡所不用其極。思盡付畀之責。然則凡係奠民居安民心之事。意之所及。豈容小忽。不可以循例停糴救荒之政。謂可塞責而止。又若月前加分之命。豈足爲萬一之補。俄者已有所詢問於廟堂者。今番諸道賑邑中。特敎加分處。今秋捧糴時。除耗受捧。以示朝家軫恤之意。此係秋後事。不必預先知委者。而目下民情。或可爲一分鎭安之方。來頭流離。又可爲一分奠居之端。自備局措辭。分付諸道。俾各親執。愓念擧行。期無虛實相蒙之弊。居字牧而若或泛視於此。非但負予之意。抑亦非不忍之甚者歟。竝以此意申明。分付。上曰。承書傳敎之際。做錯甚多。右承旨徐有防推考。出榻敎樂純曰。秋後耗穀。預下除減之敎。則民心必甚喜悅矣。國榮曰。如是下敎之後。八道民人。孰不知自上念恤之聖意。而雖在塡連之中。必爲感激矣。命善曰。此不可不先爲下敎。然後使民心可以預知來頭之惠澤。而庶可爲恃此奠安之道矣。上曰。然矣。命善曰。試券旣已畢考。臣等當出去賓廳而出榜矣。上曰。然則卿等先退。可也。上曰。上京守令入侍。水原府使金光默。靈岩郡守林得浩。中和府使具純。咸興判官金獻柱。河陽縣監李周憲。順安縣令韓文洪。以次進伏。上曰。守令次次進前。光默進前。上曰。本邑則民情不至設賑乎。光默曰。今則姑無設賑之慮矣。上曰。如有民瘼之可言者。卽爲奏達。可也。光默曰。別無民瘼矣。上曰。近來軍政。何如。光默曰。僅僅簽補矣。命退。得浩進前。上曰。爾之出宰。今爲幾年乎。得浩曰。二年矣。上曰。南中民情。何如。得浩曰。年事雖不免凶。而民情則姑無設賑之慮矣。上曰。民間能無浮黃餓殍之患否。得浩曰。近海之地。果爲慘凶。而其外他處。間多豐登。故彼此得以有無相資。而姑免捐瘠之患矣。上曰。有民瘼之可言乎。得浩曰。別無可以仰奏者矣。上曰。何事上京。而何時還官乎。得浩曰。適以私故上來。而不久欲下去矣。命退。純進前。上曰。爾則前已召見。今無可以更問者矣。命退。獻柱進前。上曰。本邑亦爲設賑乎。獻柱曰。姑不至設賑之境矣。上曰。邑弊民瘼。亦有可言者乎。獻柱曰。別無弊瘼矣。上曰。何故上來乎。獻柱曰。爲覲老母而來矣。命退。周憲進前。上曰。本邑亦設賑乎。周憲曰。今方設賑矣。上曰。饑口幾何。周憲曰。八百餘口矣。上曰。本邑民口。摠爲幾何。周憲曰。二千餘口矣。上曰。民情。何如。周憲曰。設賑之後。差勝於去秋冬間之遑遑矣。上曰。此時賑邑之曠官。極爲可悶。必於明日內。速爲還官。可也。文洪進前。上曰。西路民情。何如。文洪曰。姑無設賑之患矣。上曰。本邑爲稍實邑乎。文洪曰。然矣。上曰。無弊瘼乎。文洪曰。無之矣。命退。諸臣以次退出。
정조 3년
行都承旨洪國榮宿衛所直。左承旨李義翊坐。右承旨徐有防坐。左副承旨柳義養坐。右副承旨沈念祖坐直。同副承旨鄭宇淳坐直。注書李兢淵藥院直一員未差。假注書徐鼎修仕直。事變假注書權中憲仕。
정조 3년
奉朝賀洪鳳漢發靷時。惠慶宮望哭後。大殿。政院玉堂藥房口傳問安。答曰。知道。
정조 3년
惠慶宮。政院玉堂單子問安。答曰。罔極。
정조 3년
淑昌宮。政院玉堂藥房口傳問安。答曰。知悉。
정조 3년
惠慶宮。朝廷二品以上六曹堂上單子問安。答曰。罔極。
정조 3년
徐有防啓曰。大司憲徐有慶疏批未下。執義兪彦鏶。掌令金鍾厚在外。掌令洪明浩。持平宋樂姜文煥傳旨未下。今日以監察茶時之意。敢啓。傳曰。知道。
정조 3년
傳于李義翊曰。都承旨入時。
정조 3년
以備忘記。傳于鄭宇淳曰。今下弓矢。阿耳僉使安翼濟處給送。
정조 3년
鄭宇淳啓曰。因禮曹草記。文臣製述時。副司果林道浩稱病不進。令本院稟旨。依事目施行事。允下矣。禁推傳旨捧入之意。敢啓。傳曰。知道。
정조 3년
傳于沈念祖曰。坐直承旨入侍。
정조 3년
沈念祖。以弘文館言啓曰。本館下番修撰臣鄭志儉。以實錄廳郞廳。今日晝仕出去。而每每草記。事涉煩瀆。此後則除草記往來之意。敢啓。傳曰。知道。
정조 3년
鄭宇淳。以鑄錢都監言啓曰。鑄錢今已了當。新鑄錢行用事。筵稟定奪矣。來三月初一日爲始。新錢行用之意。敢啓。傳曰。知道。
정조 3년
傳于沈念祖曰。加味正氣散一貼煎入。
정조 3년
己亥二月二十六日。兼春秋張顯慶。義禁府韓謇議處啓目。傳曰。分揀放送爲良如敎。
정조 3년
己亥二月二十六日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上命讀公事。仍命書判付。國榮曰。禁府滯囚可悶。從速決放。似好矣。上曰。當下敎矣。上曰。惠慶宮進服一錢重人蔘粟米飮一貼煎入。出榻敎上曰。惠慶宮進服一錢重人蔘粟米飮一貼。更爲煎入。出榻敎上命退。諸臣以次出。
정조 3년
己亥二月二十六日二更二點。上御誠正閣。坐直承旨入侍時。同副承旨鄭宇淳。假注書徐鼎修。記事官李信祜鄭東浚。以次進伏訖。上命宇淳讀奏公事。上曰。右副承旨入侍。右副承旨沈念祖進伏。上命書傳敎曰。滯囚可悶。已判下放送諸囚。皆令今日內放送後草記。以臺諫有闕政事。取稟。命書傳敎曰。明日爲之。命退。諸臣以次退出。
정조 3년
奉朝賀洪鳳漢安葬時。惠慶宮望哭後。大殿。政院玉堂藥房口傳問安。答曰。知道。
정조 3년
惠慶宮。朝廷二品以上六曹堂上奉朝賀單子問安。答曰。罔極。
정조 3년
徐有防啓曰。大司憲徐有慶疏批未下。執義兪彦鏶。掌令金鍾厚在外。掌令一員未差。持平姜文煥傳旨未下。持平一員未差。今日以監察茶時之意。敢啓。傳曰。知道。
정조 3년
以中日標信取稟。傳于李義翊曰。置之。
정조 3년
李義翊。以宿衛所言啓曰。今日中日日次矣。本所所管入直部將守門將禁軍扈衛軍官武藝別監及內外營入直軍兵等。待標信下。發令箭。分送試所之意。敢啓。傳曰。知道。
정조 3년
李義翊啓曰。訓鍊大將具善復。以江華巡審使。今方出去矣。所佩命召。來請還納。何以爲之。敢稟。傳曰。兼察當下敎。命召捧之。
정조 3년
以訓鍊大將具善復來納命召啓辭。傳于李義翊曰。禁衛大將牌招。傳授命召。仍爲領察事。聽傳敎。
정조 3년
傳于沈念祖曰。惠慶宮進服一錢重人蔘粟米飮一貼煎入。
정조 3년
又傳于曰。惠慶宮進服一錢重人蔘粟米飮一貼。更爲煎入。
정조 3년
傳于李義翊曰。御營大將。以都提調摠察事。分付。
정조 3년
李義翊啓曰。御營大將。以都提調摠察事。命下矣。在前或有命招都提調之時。或有發牌郞廳分付之規。今番則何以爲之。敢稟。傳曰。發牌郞廳傳敎。
정조 3년
傳于沈念祖曰。明日誓戒。以攝行爲之。
정조 3년
有政。吏批。判書鄭尙淳。參判徐浩修進。參議金亮行未肅拜。右副承旨沈念祖進。啓曰。會寧府使。今當差出。而當品中。可擬之人乏少。堂上他道閫帥及曾經閫帥未準朔禁軍別將。竝擬。何如。傳曰。允。以尹弼秉爲掌令。金光遇爲持平。沈樂洙爲正言。李度默爲校理。金履禧爲修撰。宋煥億爲刑曹參議。權噵爲氷庫提調。洪彦喆爲掌樂正。沈煥之爲兼東學敎授。李應爀爲會寧府使。李昌中爲安城郡守。金載七爲長水縣監。金瑞復奉常參奉單付。張漢喆學錄單付。
정조 3년
兵批。判書李徽之。參判李𡊠。參議李謙煥病。參知洪樂彬入直進。同副承旨鄭宇淳進。以任屹爲南漢留營別將。李光彬僉知單付。李衍祥吳載純副司直單付。安廷副司果單付。
정조 3년
沈念祖。以禮曹言啓曰。來二月初七日。大報壇親祭時。省牲省器之節。依例以親臨磨鍊擧行乎。敢稟。傳曰。以親行磨鍊。
정조 3년
徐有防。以義禁府言啓曰。已判下放送諸囚。皆令今日內放送後草記事。命下矣。時囚罪人韓晩裕林道浩崔大奎韓謇洪尙德等。依判付。分揀放送。李昌會白東運金鼎燦申亨祿洪光國李陽信金柱安栐金鼎燁李觀賢宋益休金就大李秉玉等。依判付。附過放送之意。敢啓。傳曰。知道。
정조 3년
又以義禁府言啓曰。時囚罪人李國亨。杖一百收贖。告身盡行追奪。流三千里定配。勿限年禁錮事。照律公事判付內。功減一等。啓下矣。李國亨。功減一等。杖一百收贖。告身盡行追奪。勿限年禁錮。洪忠道燕歧縣金沙驛徒三年定配。而以議啓內辭意。具罪目。依例發遣府羅將。押送配所。何如。傳曰。允。
정조 3년
己亥二月二十七日。兼春秋張顯慶。刑曹罪人朴𤩕加刑啓目。傳曰。更良嚴刑得情爲良如敎。
정조 3년
刑曹罪人李千奉加刑啓目。傳曰。更良嚴刑得情爲良如敎。
정조 3년
傳于沈念祖曰。都提調入侍。
정조 3년
傳于徐有防曰。軍士房承旨。與二軍色郞廳入侍。
정조 3년
傳于鄭宇淳曰。今日諸享官入參時。通化門留門。
정조 3년
沈念祖。以禮曹言啓曰。今此大報壇祭親行時。受誓戒攝行事。命下矣。取考謄錄。則自前親祭時誓戒。因傳敎攝行。而諸享官及陪享百官。則依例行禮矣。今亦依前例擧行。而以暎花堂爲之乎。敢稟。傳曰。百官入參。雖以陪享之致。而自上旣未親臨。則與殿庭廟社誓戒。亦有間焉。此後非親臨誓戒。百官勿爲入參。只享官入參事。永爲定式。
정조 3년
沈念祖。以禮曹言啓曰。製述文臣中五十一歲。專經文臣中四十一歲人員。依法典減下。被抄案改修正以入之意。敢啓。傳曰。知道。
정조 3년
又以吏曹言啓曰。旣接掌樂院牒報。則明日大報壇祭誓戒時協律。卽當以本院正塡差。而新除授正洪彦喆。在外未肅拜云。今姑改差。其代。口傳備擬以入之意。敢啓。傳曰。知道。
정조 3년
吏曹口傳政事。以李昌漢爲掌樂正。
정조 3년
沈念祖。以吏曹言啓曰。今此大報壇祭壇上執禮實預。當以堂上正三品塡差。而分排苟艱。刑官通融塡差以入之意。敢啓。傳曰。知道。
정조 3년
又以吏曹言啓曰。卽接掌樂院牒報。則明日大報壇祭受誓戒時協律。卽當以本院正塡差。而新除授正李昌漢。身病甚重。勢難察任云。今姑改差。其代。更爲口傳備擬以入之意。敢啓。傳曰。知道。
정조 3년
吏曹口傳政事。以韓光近爲掌樂正。
정조 3년
李義翊。以御營廳言啓曰。本廳大將臣李敬懋。交龜後上來。勢將遲滯。中軍臣李漢泰。方在會寧府任所。目下營門事。誠極疎虞。中軍李漢泰。今姑改差。以在京無故人差下。何如。傳曰。允。
정조 3년
己亥二月二十八日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜間聖體。若何。昨日正氣散進御之後。泄候。何如。上曰。差勝矣。上曰。儒賢何當上來云耶。國榮曰。姑未的知矣。上曰。訓將巡審之行。將費多日耶。國榮曰。將爲十餘日云矣。上曰。惠慶宮進服一錢重人蔘粟米飮一貼煎入。出榻敎上曰。惠慶官進服一錢重人蔘粟米飮一貼。更爲煎入。出榻敎國榮曰。都提調爲承候來待矣。上曰。當召見矣。仍命退。諸臣以次出。
정조 3년
己亥二月二十八日巳時。上御誠正閣。藥房都提調入侍時。都提調徐命善。左承旨李義翊。記事官李兢淵金勉柱鄭東浚。以次進伏訖。命善曰。今日聖候。若何。上曰。昨有關格之漸。今則差勝矣。命善曰。伏聞水剌進御。多有失時之時云。是甚可悶矣。上曰。昨日則別無失時之事而然矣。命善曰。雖如臣等之賤質。不能愼節於飮食。則必生滯症。此後則水剌等節。十分愼節。而養胃湯連爲進御。伏望。上曰。皇壇祭享。百官入參乎。命善曰。有特敎。然後入參矣。命善曰。皇壇齋室所處湫濕。恐有妨於攝養之節。且同是禁苑之內。所御之殿。無非齋室。省牲省器後。旋卽還次。行事臨時。更爲進詣似好。故惶恐敢達。上曰。然則後苑內便近處。當齋宿。齋宿處所。以摛文院磨鍊。可也。出擧條上曰。各陵木根事收議。將何以爲之乎。命善曰。事當區別其木根之大小多寡而定罪。故臣意則大木雖一株。論以重罪。至於中木小木。各有差等爲宜矣。上曰。木根之新舊。亦宜區別矣。命善曰。然矣。上曰。文武官事。亦何以爲之乎。命善曰。吏兵判。今方博考而未得可據之典禮云矣。上曰。文武相見禮。可爲旁照之文矣。命善曰。五禮議中。似有之矣。上曰。訓將何當入來云乎。命善曰。往還。將費十餘日云矣。上曰。江華若爲統禦使。則武將亦可差送耶。命善曰。文武交差。似不妨矣。上曰。南漢亦宜改置留守矣。命善曰。然矣。上曰。南漢築城。今方爲之乎。義翊曰。擧條今始啓下。姑未始役矣。上曰。府尹必善爲矣。命善曰。爲人雖老矍鑠矣。上命退。諸臣以次出。
정조 3년
己亥二月二十八日午時。上御誠正閣。軍士房承旨與二軍色郞廳同爲入侍時。左承旨李義翊。假注書徐鼎修。記事官金勉柱鄭東浚。二軍色郞廳柳誼。以次進伏訖。上曰。軍色郞廳進前。誼進前俯伏。上曰。軍色事務。近能修擧乎。誼曰。捧上等事。今方申飭爲之矣。上曰。戶曹財用。每年出入之數。溯考三十餘年以後文書。使之抄錄以入矣。爾亦依此例。兵曹比摠事例。皆爲錄入。而捧上上下。逐年加減之數。各各分等抄出。可也。別下之數。亦分登極前後。而此則今日內書入。可也。上曰。軍色弊瘼。不一而足。如有可奏之事。亦爲陳達。可也。誼曰。軍色弊瘼。旣伏承下詢。故敢此仰達矣。以軍契事言之。二軍色之軍契別下。其弊尤甚。都案廳之軍契。每値本廳之用無餘存。則自二軍色劃給。而去庚寅別單及己巳別單以後。古今有異。弊端滋甚。合有一番釐正之道矣。上曰。依爲之。出擧條上曰。以驛馬一事言之。疲劣凋殘。漸不成樣。甚可悶矣。此亦有救弊之道乎。誼曰。矯救之策。臣未及商量。卒次之間。不敢臆對矣。上曰。此亦細究其釐弊之策。待後日下詢時。奏聞。可也。命退。諸臣以次退出。
정조 3년
以御營廳習陣頉單子。傳于李義翊曰。何必頉稟。以都提調擧行。
정조 3년
傳于徐有防曰。左承旨與晉州牧使入侍。
정조 3년
以備忘記。傳于鄭宇淳曰。儒臣之疏。雖言廚傳之弊。今番特以偕來之致。又有遣史官之命。見今諸道賑事方張。此時冠蓋之絡續道路。實爲小民之弊。諸處傳諭史官之行。凡係供億。一竝減削。切勿循常爲之之意。分付畿伯。西邑亦然。以此意。一體嚴加申飭事。所經沿路監司處。分付。如是下敎之。如不操心。則史官亦難免重究。其令知悉。
정조 3년
以備忘記。又傳于鄭宇淳曰。卿之省掃之行。雖出於不得已。而爲日稍久。徒勤悵思。調息鄕廬。不至撼頓生𧏮否。顧今國事之與卿相確者。不一其端。卿須趁卽登道。以副日夕戀望之意事。遣史官傳諭于儒賢處。
정조 3년
大司憲徐有慶疏曰。伏以臣材性迂疎。言議譾劣。直是無用之一賤品耳。猥荷洪造。驟躋宰列。自顧踐歷。罔非踰涯。居常兢愓。若隕淵谷。千萬不自意。柏府新命。忽下於騎省持被之日。臣驚惶隕越。不省攸措。噫。臺閣之職。爲任至重。至於風憲之長。地望尤別。是蓋虞朝命龍之官。漢家御史之職也。正笏立朝。上而規匡袞闕。執簡論事。下而糾正官邪。使綱維克張。風敎丕振。卽其任也。其爲任也。若是其重。則上不可以輕授。下不可冒居。其理較然。臣未知朝家。何所取於如臣無似。而畀以是職。無少苟難也。聖主立政。惟在得人。則雖百執事之末。尙不可不核名實。徒取備官。況可以掌一世風敎之任。委之於匪人。以貽治化之累也哉。矧今義理墜地。王網陵夷。亂逆接蹤。典章不行。三司之啓。已成故紙。二字之批。便同謾應。將使王章益紊。主威日下。終必至於君不君而國不國矣。嗚呼。以殿下明睿之姿。洞觀義理之原。聖心之所自期。必不下於堯舜湯文之治。而惟此一事。反有愧於唐宗之割恩大平。漢文之正罪薄昭。則此蓋由於臺閣之臣。誠淺人輕。言不能回天。使吾君有此失也。是誠群下之罪也。而爲今之計。必使忠戇直截。誠足以格聖心。言足以動聖聽者。置之臺閣之上。奮發懲討之義。則國事其或庶幾矣。臣於此時。尤何敢不顧不稱之實。冒據匪分之職。使臺閣益輕。言議不張。重貽殿下之失也哉。臣於聞命之日。未效趨承之義。逬出禁外。自速慢蹇之科。聖度包荒。罰止問備。罪大律輕。尤增悚愓。玆於召牌之下。略暴肝膈之懇。伏乞聖慈。曲垂鑑照。亟遞臣職名。仍治臣罪負。以嚴朝綱。千萬幸甚。臣無任激切祈懇之至。答曰。省疏具悉。卿其勿辭行公。
정조 3년
同副承旨金亮行疏曰。伏以臣於月前。恩召未免祗赴。猥陳一疏。略暴情實。冀幸聖明。有所矜憐而垂察矣。及奉史官傳宣聖批。不惟不準所辭。恩禮之隆。視前有加。至以予有必欲致之誠。爾回必欲辭之志爲敎。丁寧懇惻。可感豚魚。繼以有銀臺新命。馹召又降。噫。以臣微細。而殿下之所以眷念不置者。至於如此。臣每奉恩諭。慙懼靡容。祗益隕越于下。臣雖至愚。亦有一段秉彝。感激之極。豈不欲一進天陛。仰瞻淸光。得遂區區犬馬之誠。仍以自呈其迂拙無取之實狀。然後卽請骸骨。退死溝壑。而顧臣癃痼之疾。有難强之勢。咳喘暴發。則悶然欲絶。憊昏方劇。而澌苶若盡。人皆危之。以爲朝夕難保。以是而欲扶曳登程。出入廈氈。誠末如之何矣。此臣所以徊徨怵愓。終不知爲計也。臣旣不得冒進。則職任緊慢。宜不在所論。而唯此喉舌之官。分掌替直。夙夜在公。不可一僚之不備。以臣之故。而一任其虛縻。則臣心惶蹙。固不暇言。而其有防於公朝機務。爲如何哉。玆敢復陳血懇。封入縣道。伏乞聖慈。諒臣病之已至難醫。念職事之不宜久曠。亟許遞政。公私不勝幸甚。且臣考之故事。苟非儒臣之爲公卿者。鮮有以近侍傳批。而臣乃以草莽賤品。屢叨斯恩。其爲猥越。甚矣。此固我聖上待士之盛意。而不必仍成典例。況今大侵之餘。民命近止。廚傳之弊。亦不可不念。玆用不避煩瀆。敢此附陳。伏願竝垂諒察焉。答曰。省疏具悉爾懇。初授近密之任。旋除銓衡之官。是豈縻之以職名。假之以虛禮而然哉。予意誠欲因是而致爾也。不審爾之高尙之志。果無意於當世。而上章巽辭。至於再至於三歟。無是則胡不憣然改圖。思所以出爲世用之道乎。前疏之批。略布予意。想爾之領悉。而見今一老首出。非寡人之誠禮。有足以孚感。特賴儒賢斷斷衷款。不我遐棄。欲補不逮也。噫。爾亦以世臣。而處於旌招之列。則去就之義。不待遠求古人。亦可近取今日。爾其念之。且念春煦向舒。時候正和。爾雖有所愼。此時登程。似不至艱。況爾所住。距京不過百餘里地云。如欲啓行。信宿可到。予寡人。望爾造朝。不啻如渴。是以爲言于爾。不嫌說之支蔓。爾或默會否。疏末所陳廚傳之弊。爾言。是矣。豈不聽施。而方勤敦召之時。何顧些少疏節歟。爾須體予至意。卽起上來。共濟時艱。此批答。遣史官傳諭于吏曹參議金亮行處。仍與偕來。
정조 3년
掌令金鍾厚疏曰。伏以臣在野違召。旣有年矣。及至前冬。行過國門。敢拒恩諭。冒投辭章。負罪首路。佇望威勘。夫何聖度出常。不惟不罪。反賜溫批。史官踵傳。慰撫備至。且諭以更命召爾。徒屬虛文。體下之恩。務實之政。兩盡之矣。臣竊不勝感激欽仰。銘在心肝。曾未幾何。乃緣旁招之擧。史官宣諭。混及於臣。榮動遐陬。雖則有之。歷煩廚傳。弊當如何。臣之爲罪。於是滋甚。至若聖諭鄭重。勉之以幼學壯行之義。申之以咸造共貞之休。誠意藹如。溢於辭表。夫士。讀書厲志。呻吟蓬蓽之下。孰不願一試其學。利及於時。而所病者。不爲上所求耳。若臣者。雖名爲士。以書則多不通曉。以志則苟免罪戾。已自無學。何利及人。是故不敢忘有他願。千萬不自意。生覩聖作。所急惟士。而臣特以其名與焉。忽然擬之以平生所不敢願。重誤恩眷。積犯逋慢。所病乃在於見求矣。不亦憐哉。且今殿下。新起老成之賢。契合昭融。宛然若聖祖得先正時事。臣雖慙非柏。亦悅松茂。苟有才力。如技斯癢。豈無躡後塵。佐下風之心。而終莫之能。則臣又安得不悵然於斯乎。至於臣之情私。乃是餘人所未有者。臣母今年八十有三。雖厚沐恩渥。便養備足。而居常凜綴。朝夕異候。使臣苟可以離捨半千里之外。則豈肯隨弟官次。久留不歸哉。卽此情理。無計轉動。庶幾聖慈。或有以軫諒也。仍伏念臣之虛縻臺銜。歲已登四。每懷懍蹙。寢夢靡安。又於歲前。伏奉經筵官除旨。夫以布衣而任。成就君德之責者。在宋。惟程夫子。而是可徒以蹤跡之似。而加之庸陋無狀如臣者耶。我朝官制。經筵重於臺閣。臺閣之久委草莽。已極無謂。況又添以經筵乎。此猶負石不起。而益之以山也。臣心震悸。日甚一日。而懼於瀆擾。尙稽控辭。玆因恩召之降。敢竝陳暴。伏乞聖明。俯察臣言之一出衷曲。特回睿思。將臣所帶憲府經筵職名。盡行刊汰。其許久違逋之罪。重賜勘處。使榮選重賤分安。而法紀得以振焉。臣不勝幸甚。答曰。省疏具悉爾懇。先於爾未西下之日。旣不能致盡誠禮。挽爾遐心。到今與諸儒賢。一例敦召。固知近於無實。而月前遣史官也。予意以爲。爾果有幡然之志。則必以早晩將來附奏云。及見爾辭疏。疏中云云。祗敍不出之義。一如前疏。予於是乎倀倀然虛徐。無以爲諭也。然又思之。方面之任。係一道生民之命。何道不然。惟是西關。處在邊圉。朝家之授任者。視他爲尤重。見今爾弟之按節是道。纔五六月矣。爾將來。爾弟必亦難於遠捨。想爾兄弟之情私。亦云然矣。以是姑不敦迫於爾者。此蓋待之以實。而不欲一毫有虛文假禮之嘆也。噫。予之於爾。旣示肝膈之諭。爾亦何不思所以副予望之道乎。爾其念之。須於東還之日。幸卽造朝。共濟時事。用副至意。此批答。遣史官傳諭于司憲府掌令金鍾厚處。
정조 3년
京畿儒生趙沅白東璿李東五李益謙黃載益黃夏鎭李烜權時中徐命著宋煥心黃孝源徐晩修宋煥宇柳㦂李宜達洪有源徐美修魚有亮李東絢魚錫一徐有選趙學光宋義中李秉任祜洪禹聖李鉉洪禹憲崔玩李宜碩宋文鏞崔萬亨閔思儼權時漢權養性鄭達榮權光翊尹錫復李錫春韓益鉉李修大任褧李修敏李百祿李修仁閔始大具命柱尹東赫吳偉申吳儆李碩運尹淹任保趙槃高命聖任揆夏趙景逵李恒齊金基翼金鎰申永洸李鎭邦安百直具宗勳安百榮李相烈李堯鼎李師鼎洪普源李敬德任永祐任大夏李百泰李昌運李景躋李勳躋白聖鎭金璞白瑞鎭李東晩白麟鎭魚錫三白龜鎭李世楫白東逸李世衡李光國尹勉喆閔安世李澤世李昌復崔命晉崔柱夏朴鳳啓金載弘崔膺祚邊植沈明鎭宋喜中宋尙淳李儒珍尹錫保崔日煥崔奭賢宋廷沅李翼祐宋台鎭安德楫宋昌源尹德永辛彦復宋采尹晦沈濟元尹錫三蔡奎姜浩源慶觀國柳師衡慶燁金祐永金普光李存亨金稰李復鎭任希容金世權李莞韓泳朴光赫尹宗爀李昌延尹聖敎金珩尹就喆柳德秀李德泓洪日源洪翊疇洪景柱洪敬默郭咸濟柳禧鎭辛泰三洪達溟金載益金錫佑安允豊趙銓鄭東霖鄭遂亮李得勳朴淳欽朴天淳愼翕金道溫李亨坤金聖杞姜壽聖金熙運李星彬李光漢李塡李始春李宗遠李東奕李廷柱李昌懋李仁壽尹行儉李景白李聖夔權諴洪㦂李命勛李得一李寅恒柳梓徐有海柳權在中柳達三魚周德姜文遇李箕顯魚致雨魚漢翼李德海鄭東羽宋光載李德中李廷柏柳緯漢金克載崔景行李仁懋李亨復金道浣金聖杰金養萬金礪身金道洪柳觀晦朴重欽朴圭欽金翊身李錫孝白東旭柳煥甲趙儀德趙永福李修勉宋廷沆宋謙鎭鄭潗鄭涉金聖秀李堉金聖構金濟身等疏曰。伏以臣等。竊觀自古忠節之士。其偉行懿德。有足以輝映簡冊。型範人臣。而要其心。只爲己分之所當爲。以盡天理之所當然而已。未嘗徼惠於人主。干譽於後世。然而聖帝明王。凡於前代殉節之臣。罔僕之士。褒顯而崇奬之。惟恐其微而不彰者。豈非以扶植倫綱。風厲世敎。爲王政之所當先者耶。粵若周武王之就封箕子扶歸二子。尙矣不可論。而惟我皇明高皇帝。卽位元年。首立余闕廟於和州。曁我太祖大王。其於麗代忠義之士。莫不待以不臣以全其節。逮至我肅廟之世。則尤重表忠顯節之方。凡有節義之卓爾可稱者。則或因筵臣之奏。或因章甫之請。又或斷自宸衷。特加恩典。而曾不苟於年代之遠近。姑擧其一二而言之。遠而夷齊之廟。四賢之祠。近以鄭夢周之配崇義殿。吉再之祠金烏山。其餘徐甄元天錫之立祠尸祝。宣賜恩額。錯落相望。皆在肅廟之世。而其遠者累千年。近者累百載。蓋所嘉尙者。精忠孤節。而年代愈遠。風聲猶邈。則褒崇之典。愈可急而不可緩也。未嘗以異代之人。前朝之臣而有間焉。則嗚呼。此所以扶人紀樹風敎。永有勸於千萬歲爲人臣者。猗歟盛哉。第臣等竊聞。麗朝全節之臣。其卓犖可稱者。又有南乙珍趙狷二人。我太祖之尊禮而奬借者。實不下於武王之夷齊。而當肅廟表揚忠節之日。不得與再甄天錫均蒙一體之恩。此固由於有司之不能照例陳請。而其爲聖朝之闕典則大矣。臣等謹按。乙珍。卽開國元勳左議政臣在之叔父也。專心性理之學。不事進就於世。晩而就聘麗朝。官至參知門下府事。及王氏政亂。國事日非。則盡傾家庄。大設酒食。會宗族故舊。飮而流涕曰。吾不能力扶宗社。生不忍爲亡國大夫。吾將歸死於巖穴。今日與故人訣矣。因有詩曰。難逐之奇行。明從採薇魂。翌日棄官。歸隱於楊州屬沙川縣紺嶽山下。及聞麗運已訖。披髮痛哭而入巖窟中。目不覩天日之光。足不踐窟外一步之地。我太祖大王御極之初。下詢于在曰。卿之叔父安在。在口對以實。於是聖祖屢勤旌招之禮。而乙珍終不膺命。又以御札付在。而使之禮聘。乙珍語在曰。父子兄弟。志有不同。汝爲新王之勳臣。吾則已決不事二之義。雖九死。誓不出此窟外。在留窟中。三日强請不已。乙珍終不出一言。在泣謂曰。周靖殷亂。十亂皆賢。從周之十亂。義不損矣。叔父其不可回心耶。乙珍掩面反臥而答曰。夷齊。何如。天日在上。此心不易。因不更言。在知其無奈。歸告聖祖。聖祖亟加賞。歎曰。此人之志難奪。將表忠節於來後。環其所居而封之。號曰沙川伯。此與周武王就封箕子之意。前後一揆。而我聖祖奬節成美之恩。至矣盡矣。伊後乙珍。竟死於窟中。死後三日。白雲沈繞不散。歛尸出窟之夕。大風忽起。雲氣亦收。一時慕義之徒。模其像。刻于石崖。傳之至今。土人名其窟曰南仙窟。搢紳章甫之道畿東者。莫不就訪瞻敬。咨嗟太息而不能去。則忠節之感人者。有如是矣。至於狷。則初名胤。卽平壤伯臣浚之弟也。平生以名節自勵。嘗過殷山有詩曰。首陽亦周土。薇蕨累淸風。知有殷山在。應先箕子東。其所存所養。蓋可見矣。及見浚有撥亂之志。涕泣而責之。浚知其意。故出之爲嶺南伯。未幾麗朝革命。痛哭入頭流山中。太祖擢拜戶曹典書。胤辭之曰。願採松山薇。不願爲聖人氓。因改名曰狷。字曰從犬。蓋國亡不死。不欲自處以人類。而亦取犬有戀主之義也。自頭流。轉至淸溪山。每哭望松京。輒有陰雲。起自松岳。連亘淸溪。時人以爲忠誠所感。因名其山曰望京峯。太祖幸其居。使浚引出之。狷蒙被鞱面。浚撫衾曰。自我不見。已數年矣。兄弟孔懷。能不依依。狷從衾中答曰。國破家亡。無父無君。焉知兄弟。浚出告曰。臣弟性隘。臣無奈何。太祖請見以賓主之禮。狷始出揖而不拜。太祖歎曰。趙狷志操。堅如金石。有不可奪。命封以淸溪一曲。又築石室而與之狷曰。新王所築。非舊臣所宜居。遂移入楊州地居焉。仍自號松山。蓋取松不凋。山不移之意也。其後仍爲地名。卽今之松山是也。臨死謂其子曰。我死。題墓以高麗按廉使。諸子不敢遵其命。書以我朝典書於碑。立碑之夕。忽雷震其表。折其半。只餘趙公之墓四字。見者莫不異之。此等事蹟。俱載二家家乘及印行平壤誌及古名臣曺植遺集中。今可按覆而徵也。噫。彼二臣之貞忠孤節。至死不渝者愧於殷之夷齊齊之王蠋。此不但爲王氏之純臣。其扶植人綱。禆補風化。以開萬世人臣之常程者。不特爲漢鼎一絲之力而已。則其爲酬報之典。褒崇之方。是豈我聖朝之所可忽者哉。曾在肅廟壬辰間。中外多士。合謀鳩材。營立廟宇於乙珍所封沙川之界。而竝享二臣俎豆之事。至今不懈。雖行路商旅。閭巷婦孺。莫不指點咨嗟曰。此古忠節之祠也。其遺風餘烈。賴而不泯於三四百年之後。而所獲者。獨朝家數字恩額耳。英宗大王卽祚之初。道內御史李挺膺。博採多士公共之論。據實陳啓。仍請節惠之章。賜額之典。而事下該曹。則有司之臣。未卽奉行。荏苒因循。使我先王勵世敎樹風聲之聖意。無以闡明於當世。此臣所以歎息痛恨。愈久而不能已者也。臣等俱以鄕里後生。去二賢之世。邈然以遠。而每瞻廟貌巍然。自不禁曠世景仰之誠。伏祝我殿下。踐先王之位。行先王之禮。百度惟新。化理淸明。而其所先務。尤在於彰明節義。培植綱常。風動之化。四方拭目。近伏聞朝家。有表揚忠節。擧條頒下之令。臣等始知二臣義烈。如是之卓。而閱歷累聖。猶未盡於褒顯之方者。其必有待於今日而然也。且臣等於鄭夢周致祭之命。尤不勝激仰感慨之至。惟此二臣之一心本朝。矢死靡他者。實與夢周相伯仲。而若其生死有異者。特以所遇之地然也。今當我殿下崇報夢周之日。若以二臣之事。提達於聖聰。則列朝未遑之典。庶幾得行於今日。臣等妄竊以謂。此時不可失也。玆敢相率陳籲於紸纊之下。伏願殿下。俯察二臣樹立之卓。特施朝家表揚之典。明詔有司。亟頒華額。使鄕邑之士。得遂尊賢之誠。聖明之世。克盡顯忠之方。以光聖德。以幸世道焉。臣等無任瞻天望聖激切屛營之至。答曰。省疏具悉疏辭。當有商處者。爾等退修學業。
정조 3년
副校理趙尙鎭疏曰。伏以臣向在下邑。猥承乘馹之召。而素患乳痰。中路添苦。自速稽留。踰限之罪。至今追思。惶隕靡措。迺者館職除旨。忽辱意外。動駕之時。義重陪扈。逖違之餘。誠急昵近。他不暇顧。章皇出肅。而第臣西邑由狀。方在未出之中。銓曹之循例擬望。恐失照檢。昨臣之冒沒膺命。亦知徑庭。解由見拘。法意甚嚴。玆將應遞之義。仰瀆崇嚴之聽。伏乞聖慈。俯賜鑑諒。亟許鐫免。以存公格。以安私分。不勝幸甚。答曰。省疏具悉。疏辭。下吏曹。稟處。
정조 3년
己亥二月二十九日。兼春秋張顯慶。御營廳單子。來三月初一日習陣日次。而大將臣李敬懋。方在任所。都提調臣金尙喆。有身病。不得行操事。傳曰。何必頉稟。以都提調擧行。
정조 3년
己亥二月二十九日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。差勝後。一樣矣。國榮曰。調候雖已差勝。養胃湯姑爲進御。似好矣。上曰。加味養胃湯一貼煎入。出榻敎上曰。都提調入來乎。國榮曰。今日姑未入來矣。上曰。御營廳習陣。以都提調爲之。無妨耶。國榮曰。似好矣。上曰。二軍色郞廳入來乎。知入。賤臣承命出。以未及入來之意。仰達。上曰。惠慶宮進服一錢重人蔘粟米飮一貼煎入。出榻敎上曰。惠慶宮進服一錢人蔘粟米飮一貼。更爲煎入。出榻敎上命退。諸臣以次出。
정조 3년
己亥二月二十九日巳時。上御誠正閣。晉州牧使入侍時。左承旨李義翊。記事官李兢淵李信祜鄭東浚。晉州牧使曺允精。以次進伏訖。上下詢職姓名。上曰。自金川移拜乎。允精曰。然矣。上曰。晉州幅圓幾何。允精曰。姑未詳知。而民戶爲一萬五千餘戶云矣。上曰。有何弊瘼云乎。允精曰。弊瘼則未及聞之。而以之次邑。今方設賑云矣。上曰。風俗何如云乎。允精曰。民習强悍云矣。上曰。金川弊瘼。向亦問之。而最爲大弊者何事乎。允精曰。所謂騎士。最爲大弊矣。額數幾爲七八十名。而旣無料布。自備軍裝。與所騎之馬。故民皆厭避。爲弊不些矣。上曰。收布乎。允精曰。雖無收布之事。而一經都試。路費等所費。殆過十緡錢。故一入其役。無不蕩敗矣。上曰。何以則好耶。允精曰。雖不可猝然變革。若出久勤之窠。則似爲激勸之道。若或減數。則亦將爲一分救弊之道矣。上曰。新除無異陞擢。下去後。盡心爲之。可也。仍命先退。上曰。二軍色郞廳入待。兵曹正郞柳誼進前。上曰。正例盡爲釐正乎。誼曰。今方爲之矣。上曰。庚寅別單與己巳別單★★★★★庚。★★★★★★享元★★★己巳別單。★★★★★之數也。上曰。善爲釐正★★★★。可也。仍命退。諸臣以次出。
정조 3년
行都承旨洪國榮宿衛所直。左承旨蔡弘履未肅拜。右承旨李義翊坐。左副承旨徐有防坐。右副承旨柳義養坐直。同副承旨沈念祖坐直。注書李兢淵藥院直一員未差。假注書徐鼎修仕直。事變假注書張至顯奉命在外。
정조 3년
李義翊。以都摠府言啓曰。今日入直宣傳官武兼及有廳軍士。當爲中日習射。而國忌齋戒相値。不得爲之之意。敢啓。傳曰。知道。
정조 3년
事變假注書望權中憲有頉。代以張至顯爲事變假注書。
정조 3년
柳義養。以備邊司言啓曰。觀此禮曹粘目。則以東萊府使李致中狀啓。對馬島主承襲告慶大差倭事。當依例擧行。而先告慶後告訃。先後倒錯。向有特旨下敎。故自東萊府責諭館倭。而諉以戊戌以後。數次前例出送差倭者。誠極可駭。有不可循例許接。事係邊情。令廟堂稟處後擧行爲辭矣。旣有責諭之特敎。則該曹覆奏。雖如是爲辭。先告慶差倭之許接。旣有數次已行之例矣。今已出來之後。勢難一向相持。接慰官差送等節。分付該曹該院。使之擧行。何如。傳曰。允。
정조 3년
己亥三月初一日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。國榮曰。養胃湯連爲進御。好矣。上曰。唯。上曰。山林批答。皆見之乎。國榮曰。盡爲伏見。平壤山林處批答。尤好矣。上曰。平壤傳諭。翰注中誰可下往耶。國榮曰。下番翰林。欲下往矣。上曰。下番進去。可也。上曰。齋宿處所。旣以摛文院磨鍊。皇壇齋室。不必修改矣。國榮曰。然矣。上曰。齋室勿爲修改事。分付。上曰。惠慶宮進服一錢重人蔘粟米飮一貼煎入。上曰。加味養胃湯一貼煎入。上曰。惠慶宮進服一錢重人蔘粟米飮一貼。更爲煎入。竝出榻敎上命退。諸臣以次出。
정조 3년
己亥三月初一日二更。上御誠正閣。同副承旨入侍時。同副承旨鄭宇淳。假注書徐鼎修。記事官金勉柱李信祜。以次進伏訖。上命宇淳讀奏公事。上曰。承旨今年幾何。宇淳曰。六十歲矣。上曰。呈辭敦寧都正改差。出榻敎命書傳敎曰。已料其眼昏。讀奏公事。果甚艱涉。適有閑窠。同副承旨鄭宇淳。敦寧都正除授。又命書傳敎曰。行副司直蔡弘履。承旨除授。上曰。左副承旨柳義養。牌招入直。出榻敎命退。諸臣以次退出。
정조 3년
行都承旨洪國榮宿衛所直。左承旨洪檢坐直。右承旨李義翊坐。左副承旨徐有防坐直。右副承旨柳義養坐。同副承旨沈念祖坐。注書李兢淵藥院直一員未差。假注書徐鼎修仕直。事變假注書兪任柱仕。
정조 3년
傳于李義翊曰。右承旨入侍。
정조 3년
傳于徐有防曰。下直守令邊將入侍。
정조 3년
事變假注書張至顯偕來。代以兪任柱爲事變假注書。
정조 3년
柳義養啓曰。今日召對爲之事。命下。而玉堂上下番。俱以實錄郞廳。晝仕出去。何以爲之。敢稟。傳曰。然則停。
정조 3년
傳于洪檢曰。弘文提學。待明朝牌招。
정조 3년
吏曹口傳政事。以沈煥之接慰官單付。